সালমান আল ফরজ

সালমান মুহাম্মদ আল ফরজ (, ; জন্ম: ১ আগস্ট ১৯৮৯; সালমান আল ফরজ নামে সুপরিচিত) হলেন একজন সৌদি পেশাদার ফুটবল খেলোয়াড়। তিনি বর্তমানে সৌদি আরবের পেশাদার ফুটবল লিগের শীর্ষ স্তর সৌদি পেশাদার লিগের ক্লাব আল হিলাল এবং সৌদি আরব জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত কেন্দ্রীয় মধ্যমাঠের খেলোয়াড় হিসেবে খেললেও মাঝেমধ্যে রক্ষণাত্মক মধ্যমাঠের খেলোয়াড় এবং বাম পার্শ্বীয় মধ্যমাঠের খেলোয়াড় হিসেবে খেলে থাকেন।
২০০৪–০৫ মৌসুমে, সৌদি ফুটবল ক্লাব আল হিলালের যুব পর্যায়ের হয়ে খেলার মাধ্যমে সালমান ফুটবল জগতে প্রবেশ করেছেন এবং এই দলের হয়ে খেলার মাধ্যমেই তিনি ফুটবল খেলায় বিকশিত হয়েছেন। ২০০৮–০৯ মৌসুমে, সৌদি ক্লাব আল হিলালের মূল দলের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন।
২০১১ সালে, সালমান সৌদি আরব অনূর্ধ্ব-২৩ দলের হয়ে সৌদি আরবের বয়সভিত্তিক পর্যায়ে অভিষেক করেছিলেন। পরবর্তী বছর তিনি সৌদি আরবের হয়ে আন্তর্জাতিক পর্যায়ে অভিষেক করেছেন; সৌদি আরবের জার্সি গায়ে তিনি এপর্যন্ত ৫৯ ম্যাচে ৮টি গোল করেছেন। তিনি সৌদি আরবের হয়ে ২০১৮ ফিফা বিশ্বকাপ এবং ২০১৫ এএফসি এশিয়ান কাপে অংশগ্রহণ করেছেন। দলগতভাবে, সালমান এপর্যন্ত ১৮টি শিরোপা জয়লাভ করেছেন, যার সবগুলো আল হিলালের হয়ে জয়লাভ করেছেন।
সালমান মুহাম্মদ আল ফরজ ১৯৮৯ সালের ১লা আগস্ট তারিখে সৌদি আরবের মদিনায় জন্মগ্রহণ করেছেন এবং সেখানেই তার শৈশব অতিবাহিত করেছেন।
সালমান সৌদি আরব অনূর্ধ্ব-২৩ দলের হয়ে খেলার মাধ্যমে সৌদি আরবের প্রতিনিধিত্ব করেছেন। ২০১১ সালের ১১ই ডিসেম্বর তারিখে তিনি ২০১১ প্যান আরব গেমসে ওমান অনূর্ধ্ব-২৩ দলের বিরুদ্ধে ম্যাচে সৌদি আরব অনূর্ধ্ব-২৩ দলের হয়ে আন্তর্জাতিক পর্যায়ে অভিষেক করেছেন। সালমান জাপানে অনুষ্ঠিত ২০২০ গ্রীষ্মকালীন অলিম্পিকের জন্য ২০২১ সালের জুলাই মাসে প্রকাশিত সৌদি আরব অনূর্ধ্ব-২৩ দলে স্থান পেয়েছিলেন, যেখানে তিনি ব্রাজিল অনূর্ধ্ব-২৩ দলের বিরুদ্ধে ম্যাচে অধিনায়কের দায়িত্ব পালন করার পাশাপাশি মোট ৩টি ম্যাচে অংশগ্রহণ করেছেন। সৌদি আরবের বয়সভিত্তিক দলের হয়ে তিনি ৫ ম্যাচে অংশগ্রহণ করেছেন।
২০১২ সালের ১৪ই অক্টোবর তারিখে, মাত্র ২৩ বছর ২ মাস ১৩ দিন বয়সে, বাম পায়ে ফুটবল খেলায় পারদর্শী সালমান কঙ্গোর বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে সৌদি আরবের হয়ে অভিষেক করেছেন। ম্যাচটি সৌদি আরব ৩–২ গোলের ব্যবধানে জয়লাভ করেছিল। সৌদি আরবের হয়ে অভিষেকের বছরে সালমান সর্বমোট ২ ম্যাচে অংশগ্রহণ করেছেন। জাতীয় দলের হয়ে অভিষেকের ২ বছর ১০ মাস ২০ দিন পর, সৌদি আরবের জার্সি গায়ে প্রথম গোলটি করেন; ২০১৫ সালের ৩রা সেপ্টেম্বর তারিখে, পূর্ব তিমুরের বিরুদ্ধে ম্যাচের চতুর্থ গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেন। ২০২১ সালের ৫ই জুন তারিখে, তিনি ইয়েমেনের বিরুদ্ধে সৌদি আরবের হয়ে প্রথমবারের মতো অধিনায়কের দায়িত্ব পালন করেন, ম্যাচটি সৌদি আরব ৩–০ গোলের ব্যবধানে জয়লাভ করেছিল।
সালমান রাশিয়ায় অনুষ্ঠিত ২০১৮ ফিফা বিশ্বকাপের জন্য হুয়ান আন্তোনিও পিৎসির অধীনে ঘোষিত সৌদি আরব দলে স্থান পাওয়ার মাধ্যমে প্রথমবারের মতো ফিফা বিশ্বকাপে অংশগ্রহণ করার সুযোগ পান। ২০১৮ সালের ১৪ই জুন তারিখে, তিনি রাশিয়ার বিরুদ্ধে গ্রুপ পর্বে নিজেদের প্রথম ম্যাচে অংশগ্রহণ করার মাধ্যমে ফিফা বিশ্বকাপে অভিষেক করেছেন। উক্ত বিশ্বকাপে তিনি ৩ ম্যাচে ১টি গোল করেছেন। ২৫শে জুন তারিখে, মিশরের বিরুদ্ধে ম্যাচে প্রথমার্ধের অতিরিক্ত সময়ে পেনাল্টি হতে তিনি ফিফা বিশ্বকাপে তার প্রথম গোলটি করেছেন। ২০১৯ সালের ৫ই সেপ্টেম্বর তারিখে সৌদি আরবের দাম্মামের প্রিন্স মুহাম্মদ বিন ফাহদ স্টেডিয়ামে অনুষ্ঠিত মালির বিরুদ্ধে ম্যাচে অংশগ্রহণ করার মাধ্যমে তিনি সৌদি আরবের জার্সি গায়ে তার ৫০তম ম্যাচ খেলেছেন, ম্যাচটি ১–১ গোলে ড্র হয়েছিল।